Preşedintele ucrainean Volodimir Zelenski a respins în repetate rânduri orice discuţii cu partea agresoare, Rusia, semnând inclusiv un decret, în toamna anului 2022, prin care a declarat oficial „imposibilă” orice negociere atât timp cât la conducere se află Vladimir Putin. Liderul de la Kiev a semnat acest decret după ce liderul de la Kremlin a anunțat anexarea a patru regiuni ucrainene ocupate parțial de armata rusă.
Generalul Vadim Skibiţki, numărul doi în cadrul Direcției Principale de Informații (HUR) de pe lângă Ministerul ucrainean al Apărării, a declarat pentru revista The Economist că discuţiile vor fi necesare la un moment dat, aşa cum se întâmplă în orice război.
„Generalul Skibiţki spune că nu vede cum ar putea Ucraina să câştige războiul doar pe câmpul de luptă. Chiar dacă ar fi capabilă să împingă forţele ruseşti înapoi la graniţele sale – o perspectivă din ce în ce mai îndepărtată – acest lucru nu ar pune capăt războiului”, scrie The Economist.
„Astfel de războaie se pot încheia doar prin tratate”, afirmă generalul ucrainean.
În prezent, ambele părţi încearcă să obţină „poziţia cea mai favorabilă” înaintea unor eventuale discuţii. De altfel, se presupune că negocieri serioase nu vor putea începe decât cel mai devreme în a doua jumătate a anului 2025, notează The Economist.
Volodimir Zelenski şi alţi oficiali au declarat că Rusia nu va fi invitată la summitul prevăzut să aibă loc în iunie în Elveția deoarece nu există nicio garanţie că Moscova va negocia cu bună-credinţă.
Ministrul ucrainean de externe, Dmitro Kuleba, a declarat într-un interviu acordat săptămâna aceasta revistei Foreign Policy că scopul summitului din iunie este „de a reuni ţările care împărtăşesc abordări şi principii pe care se pot baza pentru acţiuni ulterioare”.
„Abia apoi comunicarea cu Rusia ar putea fi posibilă, iar Rusia ar putea participa la negocieri. Pentru că, aveţi dreptate, în final, nu este posibil să se pună capăt războiului fără ambele părţi”, a recunoscut şi Kuleba.
Volodimir Zelenski a declarat joi seara că reuniunea din iunie ar fi „prima şansă reală de a începe restabilirea unei păci juste”.
„Toate poziţiile noastre, fie pe câmpul de luptă, fie în ceea ce priveşte diplomaţia şi serviciile de informaţii, trebuie să fie puternice acum. Forţa noastră, capacităţile noastre, armele noastre, unitatea noastră cu partenerii noştri, toate acestea trebuie să funcţioneze împreună. Şi vor funcţiona”, a transmis șeful statului ucrainean.